钦定古今图书集成/明伦汇编/闺媛典/第106卷 > 皇清十二 > 郭景相妻黄氏〈周氏附〉
## 钦定古今图书集成/明伦汇编/闺媛典/第106卷 > 皇清十二 > 郭景相妻黄氏〈周氏附〉

按《番禺县志》：“黄氏，孝廉日宁女，郡庠郭景相妻。仅生一女。庚寅王师恢广，景相死之，氏偕其女投井死。翁阳龄以长子子引启嗣之，收其骨，合葬于北门外牛眠冈。翁铭其墓曰：‘夫死难，妇死节，白刃不回，渊冰表烈’。” 同时樊良佐妻周氏及女媳十馀口皆投池死。